ไฟแนนเชียลไดเจสต์
CK ขายหุ้นฟันกำไร 3,080 ล้าน
21 ส.ค. 2554

CK ขายหุ้นฟันกำไร 3,080 ล้าน
บริษัท ช.การช่าง (CK) จะขายหุ้นของบริษัท เซาท์อีสท์ เอเชีย เอนเนอร์จี ล็อตแรกจำนวน 134 ล้านหุ้น ในราคาหุ้นละ 25 บาท ให้แก่บริษัท ซีเค พาวเวอร์ ภายในเดือน มิ.ย.นี้
สำหรับหุ้นส่วนที่เหลือ 117,056,499 หุ้น จะขายให้เสร็จสิ้นภายใน 1 ปี เพื่อให้ครบทั้งหมด 251,056,499 หุ้น คิดเป็นเงินจำนวน 6,276,412,475 บาท 
การขายหุ้นออกไปในราคาหุ้นละ 25 บาท เมื่อเปรียบเทียบกับมูลค่าหุ้นทางบัญชีที่ 12.73 บาท ทำให้บริษัทมีกำไรล็อตแรกประมาณ 1,644 ล้านบาท และหากขายหุ้นล็อตที่ 2 ก็จะได้รับกำไรอีกประมาณ 1,436 ล้านบาท รวมกำไรทั้งหมดประมาณ 3,080 ล้านบาท
สำหรับ บริษัท เซาท์อีสท์ เอเชีย เอนเนอร์จี เป็นผู้รับสัมปทานการผลิตกระแสไฟฟ้าจากเขื่อนน้ำงึม 2 ขนาด 615 เมกะวัตต์ โดยเมื่อวันที่ 14 มี.ค. 2549 ได้ลงนามในสัญญาสัมปทานโครงการไฟฟ้าพลังน้ำ น้ำงึม 2 กับรัฐบาลสาธารณรัฐประชาธิปไตยประชาชนลาว เป็นสัญญาโครงการลักษณะ BOOT (Build Own Operate and Transfer) มีระยะเวลาสัมปทาน 25 ปี
‘โกมล’ ขายหุ้น TUCCLL 
นาย โกมล จึงรุ่งเรืองกิจ นักลงทุนรายใหญ่เปิดเผยว่า วันที่ 22 มิ.ย.ที่ผ่านมา ได้ขายหุ้นบริษัท ไทยยูนีคคอยล์เซ็นเตอร์ (TUCC) จำนวน 0.08% คงเหลือจำนวน 4.97% และในวันเดียวกันได้ขายหุ้นบริษัท ลิฟวิ่งแลนด์ แคปปิตอล (LL) จำนวน 2.31% คงเหลือจำนวน 3.53% ของสิทธิออกเสียงทั้งหมดของกิจการ